وزارت خزانہ
مرکزی وزیر خزانہ محترمہ نرملا سیتا رمن نے ورچوئل طور پر 6 مقامات پر منشیات کو تباہ کرنے کے عمل کا مشاہدہ کیا
ملک بھر میں 14 مقامات پر 44 ہزار کلو گرام منشیات کو محفوظ اور غیر مہلک انداز میں ٹھکانے لگایا گیا
خزانے اور کارپوریٹ امور کی مرکزی وزیرمحترمہ نرملا سیتارامن نے ورچوئل طور پر 6 مقامات گجرات میں کچھ، مہاراشٹر میں ممبئی اور پونے، تمل ناڈو میں ویردھو نگر، بہار میں پٹنہ اور مغربی بنگال میں سلی گوڑی پرمنعقد منشیات کی تباہی کا مشاہدہ کیا۔
وزارت خزانہ کی آزادی کا امرت مہوتسو  تقریبات کے یادگاری ہفتہ کے حصے کے طور پر،سی بی آئی سی نے ورچوئل طور پر منشیات کو ختم کرنے کا دن منایا۔ ملک بھر میں 14 مقامات پر آلودگی پر قابو پانے کے ریاستی بورڈ کی جانب سے منظوری کے ذریعے محفوظ اور غیر مؤثر طریقے سے کل 44,000 کلوگرام منشیات کو ٹھکانے لگایا گیا۔
مرکزی وزیر خزانہ نے تباہی کے مقامات پر موجود کسٹمز اور ڈائریکٹوریٹ آف ریونیو انٹیلی جنس کے افسران کے ساتھ بات چیت کی جنہوں نے قبضے میں لینے کی تفصیلات اور انہیں ختم کرنے کے عمل کے بارے میں بتایا۔ محترمہ سیتا رمن نے کسٹمز اور ڈی آر آئی کے افسران کی کوششوں کی ستائش کی نیزانہیں مبارکباد بھی پیش کی۔
سی بی آئی سی اور اس کی فیلڈ فارمیشن نے 06.12.2021 سے 12.12.2021 تک ضبط کی گئی اور قبضے میں لی گئی منشیات کو ختم کرنے کا ایک ہفتہ طویل پروگرام منعقد کیااور تقریباً 36 میٹرک ٹن  منشیات کو وزارت خزانہ کےآزادی کا امرت مہوتسو کی تقریبات کے یادگاری ہفتہ کے حصے کے طور پر انہیں ٹھکانے لگایا۔
موندرا، کچھ کے ایک معروف اور مشہور لوک فنکار اور کچھ کے گلوکارشری نلیش گدھوی نے بھی تباہی کا مشاہدہ کیا۔ ڈاکٹر یوسف مرچنٹ، این جی او، ڈرگ ابیوز انفارمیشن ری ہیبلیٹیشن اینڈ ریسرچ سینٹر، ممبئی؛ بہار کے سابق ڈی جی پی اور سپر 30 کے بانی جناب ابھے آنند، جو پٹنہ میں کم مراعات یافتہ نوجوانوں کی کوچنگ کے لیے ایک مفت ٹیوٹوریل چلاتے ہیں؛ محترمہ چننا پلئی، پدم شری ایوارڈ یافتہ، ایک کمیونٹی لیڈر جو کہ ویرودھ نگر، تمل ناڈو میں غربت کے خاتمے اور خواتین کو بااختیار بنانے میں اپنا کردار ادا کررہی ہیں ۔ ڈاکٹر مکتا پوٹامبیکر، ایک کلینیکل سائیکالوجسٹ اور پونے میں مکتنگن بحالی مرکز کی ڈائریکٹر؛ جناب کریم الحق، پدم شری ایوارڈ یافتہ، جنہیں مقامی طور پر بائیک ایمبولینس دادا کے نام سے بھی جانا جاتا ہے جو سلی گوڑی میں بیمار لوگوں کی مدد کر رہے ہیں۔ مرکزی وزیر خزانہ نے بھی ان معروف شخصیات سے بات چیت کی۔
منشیات کی غیر قانونی تجارت آج کی دنیا کو درپیش بڑھتا ہوا خطرہ ہے۔ افیم کی کاشت کے بڑے علاقے سے ہندوستان کی جغرافیائی قربت نے روایتی طور پر ہندوستان کو اس خطے میں پیدا ہونے والے افیم کے لیے ایک مرکز اور ٹرانزٹ روٹ بنا دیا ہے۔ اس طرح کی غیر قانونی تجارت سے حاصل ہونے والی رقم کو دہشت گردی سے متعلق سرگرمیوں میں استعمال کیا جاتا ہے،بھارت جس کا شکار ہے۔
بین الاقوامی برادری کے ایک ذمہ دار رکن کے طور پربھارت منشیات کی لعنت سے نمٹنے کے لیے عالمی کوششوں میں کافی سرگرم رہا ہے۔ بھارت منشیات سے متعلق اقوام متحدہ کے کنونشن کا فریق ہے۔ اس طرح کے معاہدوں کو اثرات دینے کے لیےبھارتی پارلیمنٹ نے نارکوٹکس ڈرگس اینڈ سائیکوٹروپک سبسٹینسز  ایکٹ 1985 نافذ کیاہے۔
انڈین کسٹمز، محصولات کی وصولی کے اپنے بنیادی کام کے علاوہ، ممنوعہ اور نشہ آور ادویات کی اسمگلنگ کے خلاف بھی سرگرمی سے احتیاطی کارروائی انجام دیتا ہے۔ کسٹمز افسران نارکوٹک ڈرگس اینڈ سائیکو ٹراپک سبسٹینس ایکٹ 1985 کے تحت ہوائی/سمندر/زمین کے ذریعے منشیات کی اسمگلنگ کے کسی بھی واقعے کو روکنے کے لیے مختلف ذرائع سے انٹیلی جنس معلومات یکجا کرتے ہیں۔
بڑی مقدار میں منشیات کی اسمگلنگ کے لیے کنٹینرز کے استعمال کا ابھرتا ہوا رجحان تشویش کا باعث ہے۔ اس طرح کے کنٹینرز کے مواد کے بارے میں اسمگلر شک سے بچنے کے لیے غلط اطلاعات کا سہارا لیتے ہیں۔ ڈی آر آئی نے گزشتہ چند مہینوں میں ملک بھر میں کنٹینرز سے بڑی مقدار میں منشیات برآمد کی ہیں۔ سال 2021 کے دوران ہونے والے بڑے مقدمات میں موندرا بندرگاہ سے تقریباً 3000 کلوگرام ہیروئن، نہوا شیوا سے 300 کلوگرام ہیروئن اور توتیکورن سے 300 کلوگرام کوکین ضبط کیے جانے کے مقدمات شامل ہیں ۔
یہ بات قابل ذکر ہے کہ ستمبر 2021 میں پکڑی گئی 3000 کلو گرام ہیروئن اب تک پکڑی گئی ہیرون کی سب سے زیادہ مقدار ہےجب کہ اپریل 2021 میں پکڑی گئی 300 کلو گرام کوکین ملک میں پکڑی جانے والی اب تک کی سب سے زیادہ کوکین مقدار ہے۔اور سال 2022 کے دوران ڈی آر آئی نے موندرا پورٹ پر 52 کلو گرام کوکین، کاندھلا پورٹ سے 205 کلوگرام ہیروئن اور پیپاؤ پورٹ پر 396 کلوگرام ہیروئن ضبط کی گئی۔
انڈین کسٹمز کی طرف سےضبط کی گئی ان کارروائیوں سے یہ بھی پتہ چلتا ہے کہ کورئیر اور پوسٹل کارگو منشیات کی اسمگلنگ کے سب سے پسندیدہ طریقوں کے طور پر ابھرے ہیں۔ اسمگلروں کی طرف سے منشیات کو ہوشیاری سے چھپانا ایک بڑا چیلنج ہے۔ مزید یہ کہ انٹرنیٹ اور کریپٹو کرنسیوں کا استعمال مالیاتی لین دین کے عمل کا پتہ لگانے کو انتہائی مشکل بنا دیتا ہے۔
شمال مشرقی خطے میں طویل زمینی سرحد ایک اور بڑا چیلنج ہے اور یہ خطہ بڑی مقدار میں مصنوعی منشیات کی اسمگلنگ کا شاہد ہے۔
گزشتہ چند سالوں میں ملک بھر میں این ڈی پی ایس ایکٹ کے تحت بڑی تعداد میں مقدمات درج کیے گئے ہیں۔ اس طرح کے منشیات کے مقدمات میں سب سے بڑی تعداد میں گانجہ سے متعلق مقدمات کی ہے۔قبضے میں لی گئی دیگر منشیات کا تعلق ہیروئن، چرس، کوکین، میتھم فیٹامین گولیاں، میفیڈرون، سیوڈو ایفیڈرین اوربراؤن شوگر وغیرہ سےہے۔